Genre: Information/Explanation

Inštitut za varovanje zdravja RS (IVZ) in Ministrstvo za zdravje RS sodelujeta v obsežnem evropskem projektu z naslovom Posredovanje ključnih zdravstvenih podatkov pacienta za zdravljenje v tujini oziroma s kratico epSOS (Smart Open Services for European Patients). Namen projekta je dosegljivost ključnih medicinskih podatkov za zdravstveno oskrbo državljanov, ki iščejo zdravniško pomoč v drugi evropski državi, ob spoštovanju pravic do varovanja osebnih podatkov in zasebnosti. <p/> Evropski državljani postajamo vse bolj mobilni, saj vse več potujemo in delamo v tujini, zato tudi vse pogosteje v tujini potrebujemo zdravstveno pomoč. Za kakovostno zdravstveno obravnavo pa tudi zdravnik v tujini potrebuje ključne zdravstvene podatke pacienta. Sodobna informacijska tehnologija že dolgo omogoča, da pooblaščeni zdravstveni delavci na osnovi pacientove privolitve, lahko dostopajo do pomembnih zdravstvenih podatkov, zbranih v njegovi matični državi. Zato se je v Evropi pojavljalo veliko pobud za vzpostavitev ustreznega okolja in pogojev, da bi se take tehnične možnosti uporabile v prid boljše zdravstvene oskrbe evropskih državljanov. <p/> V projektu epSOS sodeluje 47 partnerji iz 20 držav Evropske unije (EU) in treh držav ne članic. Cilj projekta je izvesti pilotske projekte, s katerimi bomo vzpostavili dve čezmejni storitvi – posredovanje povzetka pacientovih podatkov ter e-predpisovanje in e-izdaja zdravil. Zato bodo ključne naloge ureditev ustreznih pravnih podlag v posameznih sodelujočih državah, zagotovitev primerne organizacije dela in vzpostavitev tehničnih rešitev. V začetni fazi projekta se bo preverilo izvedljivost in sprejemljivost splošne-tehnične, organizacijske in pravno usklajenost predlaganih rešitev. Storitve epSOS, ki vključujejo povzetke bolnikovih podatkov in e-predpisovanje / e-izdajo zdravil, bodo na voljo poskusno med nekaterimi državami že konec letošnjega leta. <p/> Slovenija se bo testno vključila v izmenjavo podatkov v letu 2012, predvidoma najprej z Avstrijo in Slovaško. <p/> Več informacij v angleškem jeziku o projektu epSOS je na spletni strani projekta www.epsos.eu.